Цонка Илиева
Трети март

chitanka.info

Днеска първи ще се пукнат

над Шипка зорите.

Ден родилен! Ще се люшнат

от тръпка скалите.

Ще се вдигне благослова

на кости приспани,

ек столетен ще удари

небето-камбана:

Сто пъти — за тебе, горо,

майчице хайдушка.

И за първата ти свята

и последна пушка.

Сто пъти — за поп Матея,

бойното клепало.

И за оня, синеокия,

бесило изгряло.

Сто пъти — за тази тежка

дума в април пряма.

И за оня вечен огън:

„Сам съм. Други няма.“

Сто пъти — за двайсет песни,

двеста глави луди

в дните ни, с които Вола

сабя-съвест буди.

Петстотин — за тебе, моя

руска, непревзета

обич, дето ме закичи

с козлодуйско цвете.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.